Festival Internacional do Mundo Celta

O Festival Internacional do Mundo Celta de Ortigueira, coñecido tamén como Festival de Ortigueira, é un festival anual de balde de música tradicional folk dás nacións celtas, fundado en 1978 polo persoal da Escola de gaitas de Ortigueira. Normalmente celebrase na segunda fin de semana de xullo na vila de Ortigueira.

No 2003 foi declarado festa de interese turístico nacional, e no 2005 foi declarado festa de interese turístico internacional. En 2022 recibiu o Premio Martín Códax da Música.

Ó longo da súa historia pasaron polos seus escenarios os grupos e intérpretes máis significativos da música celta, así como da música popular e tradicional de Galicia e do noroeste de España..

O escenario principal sitúase no porto, con actuacións de grupos de gran nivel e fama internacional. Así mesmo, dende a edición do 2000 ata o 2010 nos arredores do porto situábase un escenario menor no que se daban cita grupos noveis, chamado Proxecto Runas, cuxo gañador obtiña un premio económico e unha praza para actuar no escenario principal da edición do seguinte ano. Na actualidade o proxecto de novos grupos ten lugar no escenario principal na noite do xoves. 

Na praia de Morouzos e no piñeiral habilítase o espazo para que acampe a xente que acode ao festival.

No 2020, a causa da pandemia do COVID-19, víronse obrigados suspendelo. En 2021, por mor dunha nova onda da pandemia, tamén se pospuxo, co anuncio de que o festival do 2022 sería o máis longo da historia, con oito días de duración.

 Historia e grupos participantes no Festival 

A historia do festival divídese en tres etapas:
 1978 ‒ 1987: As dez primeiras edicións estiveron organizadas, xestionadas e promovidas por persoal da Escola de Gaitas (Xabier Andrés Garrote Cobelo, José María Álvarez Marías, Álvaro Fernández Polo, Jesús Losada Otero e Francisco Bermúdez Garrote) e voluntarios da localidade; sen ningunha axuda institucional durante os seis primeiros anos, e coa colaboración —limitada— do Concello de Ortigueira e da Xunta de Galicia nas catro últimas edicións desta primeira etapa. As actuacións musicais celebrábanse nun recinto valado ao que se accedía previo pago de entrada, pero a partir de 1985 pasou a ser totalmente gratuíto. As dificultades económicas, o cansazo dos organizadores, o declive de público e o escaso interese institucional motivaron a súa suspensión no ano 1988.
 1995 ‒ 2019: Tras unha paréntese de sete anos o festival retornou en 1995 grazas ao apoio económico inicial da Xunta de Galicia, da Deputación da Coruña e, sobre todo, do goberno municipal de Ortigueira encabezado polo seu entón alcalde, Jesús Varela Martínez. O concello de Ortigueira relevou a Escola de Gaitas nas tarefas de organización do festival e comezou a recibir financiamento de patrocinadores privados como Estrella Galicia, Gadisa, Coca Cola e Abanca, entre outros.
 2022 ‒ actualidade: debido á pandemia de COVID-19 non houbo edicións nos anos 2020 e 2021, e retomouse en 2022.
Entre os grupos que participaron nas distintas edicións do festival destacan artistas galegos como Carlos Núñez, Milladoiro, Luar na Lubre ou Berrogüetto, ademais de artistas españois como Kepa Junkera, Hevia ou Celtas Cortos, e tamén grupos internacionais como The Chieftains, Capercaille, Gwendal, Lúnasa, Alan Stivell o Ialma, entre outros.

 Galería de imaxes 

 Notas 

 Véxase tamén 
Outros artigos

 Asociación de Gaiteiros Galegos

 Música tradicional galega
 Faíscas do Xiabre

*